Rozhodnutie Rady
zo 7. marca 2003
o využívaní úrokov z Európskeho rozvojového fondu na financovanie nákladov vykonávania vnútorného systému riadenia pre individuálnych konzultantov pracujúcich v štátoch AKT a zámorských krajinách a oblastiach
(2003/175/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Tretí dohovor AKT-EHS podpísaný v Lomé 8. decembra 1984,
so zreteľom na Štvrtý dohovor AKT [1], podpísaný v Lomé 15. decembra 1989, v znení dohody podpísanej na Mauríciu 4. novembra 1995 [2],
so zreteľom na Internú dohodu z 19. februára 1985 o financovaní a správe pomoci spoločenstva [3], ďalej len "Interná dohoda zo 6. zasadnutia ERF", najmä na jej článok 9 ods. 2,
so zreteľom na Internú dohodu zo 16. júla 1990 o financovaní a správe pomoci spoločenstva podľa Štvrtého dohovoru AKT-ES [4], ďalej len "Interná dohoda zo 7. zasadnutia ERF", najmä na jej článok 9 ods. 2,
so zreteľom na Internú dohodu z 20. decembra 1995 medzi zástupcami vlád členských štátov, ktorí sa zišli v rámci zasadnutia Rady, o financovaní a správe pomoci spoločenstva podľa Druhého finančného protokolu k Štvrtému dohovoru AKT-ES [5], ďalej len "Interná dohoda z 8. zasadnutia ERF", najmä na jej článok 9 ods. 2,
so zreteľom na návrh Komisie,
keďže:
(1) Od 1. januára 2003 Komisia už ďalej nezveruje riadenie individuálnych konzultantov, pracujúcich v štátoch AKT a zámorských krajinách a oblastiach, externým súkromno-právnym orgánom.
(2) Požadované finančné zdroje by mali pochádzať z úrokov vytvorených z kapitálu, ktorý je uložený v rôznych Európskych rozvojových fondoch (ERF) a ktorý je na ich peňažných účtoch, v súlade s Internými dohovormi, uplatniteľnými na 6., 7. a 8. zasadnutie ERF,
ROZHODLA TAKTO:
Článok 1
Suma 2700000 EUR, určená na financovanie nákladov zavádzania vnútorného systému riadenia pre individuálnych konzultantov pracujúcich v štátoch AKT a zámorských krajinách a oblastiach, sa po dobu štyroch rokov nasledujúcich po prijatí tohto nariadenia odpočítava z úrokov z kapitálu uloženého na peňažných účtoch rôznych fondov Európskeho rozvojového fondu.
Článok 2
Toto rozhodnutie nadobúda účinnosť v deň jeho prijatia.
Bruseli 7. marca 2003